CRÒNICA LEGISLATIVA DE CATALUNYA

2n semestre de 2015 (DOGC d’1 de juliol a 31 de desembre de 2015)

Anna M. Pla Boix*

Aquesta crònica legislativa proposa descriure, molt succintament, les principals disposicions normatives d’incidència en dret lingüístic que s’han publicat al Diari Oficial de la Generalitat de Catalunya (en endavant DOGC) durant el segon semestre de 2015. Per consegüent, el semestre estudiat inclou un període electoral i de canvis polítics, coincidint cronològicament amb el darrer tram de la X Legislatura del Parlament català i els primers mesos de vida de la XI Legislatura. I això perquè per Decret 174/2015, de 3 d’agost,1 s’acordava la dissolució del Parlament i la convocatòria de noves eleccions. Aquestes eleccions, celebrades el proppassat 27 de setembre, han esbossat un nou arc parlamentari on les forces independentistes, representades per les formacions Junts pel Sí i la CUP sumen majoria absoluta.2 El Ple de constitució del nou Parlament de Catalunya i, per consegüent, l’inici de la XI Legislatura, tenia lloc el 26 d’octubre, iniciant-se un tortuós procés de negociació del procediment d’investidura del president de la Generalitat que no s’acabaria formalitzant fins mesos més tard. El 16 de gener de 2016 Carles Puigdemont era investit 130è president de la Generalitat, en primera votació, posant fi a un trimestre d’intenses negociacions que transcendirien als mitjans de comunicació. Les hemeroteques en donen bon testimoni. Així doncs, als efectes que aquí interessen, el semestre objecte d’estudi coincideix cronològicament amb un període electoral d’importants canvis polítics.

Les esmentades circumstàncies expliquen que la producció normativa, durant aquest semestre, hagi estat certament migrada. El dret lingüístic català no experimenta, per consegüent, canvis rellevants. Prova d’això és que del conjunt de lleis aprovades durant el darrer semestre de 2015, només una, la Llei 17/2015, de 21 de juliol, d’igualtat efectiva de dones i homes, estableix tangencialment la qüestió lingüística.3 El seu preàmbul ja explicita que, per tal d’assegurar de manera efectiva la igualtat de dones i homes, cal evitar tota discriminació, inclosa la discriminació per raó de llengua. L’articulat de la norma regula, a més, diverses previsions relatives a la garantia de l’ús d’un llenguatge no sexista ni androcèntric.

Més enllà d’aquesta previsió legal, durant el període estudiat la Generalitat continuarà impulsant el procés de normalització de les llengües catalana i occitana, en els diferents àmbits públics de la seva competència. I seguint la tendència d’etapes precedents, el procés de normalització lingüística s’articularà sovint recorrent a l’activitat subvencional. En aquest sentit, el buidatge de les disposicions publicades als DOGC editats durant el segon semestre de 2015 posa de manifest la convocatòria un ampli catàleg d’ajuts i subvencions públiques. Aquestes convocatòries indefugiblement es projecten a diferents àmbits públics i s’adrecen a diferents destinataris. Totes elles han estat concebudes amb l’objectiu de promoure l’ús normal de la llengua pròpia i, en certs casos, també la normalització de la llengua occitana, en la seva varietat aranesa.

Doncs bé, entre aquests destinataris destaquen especialment, un any més, les comunitats catalanes a l’exterior. Seran objecte d’iniciatives com ara l’Ordre PRE/338/2015, de 4 de novembre, per la qual s’aproven les bases reguladores del procediment per a la concessió de subvencions4 o la Resolució PRE/2646/2015, de 18 de novembre, per la qual s’obre convocatòria anticipada per a la concessió de subvencions per a les comunitats catalanes a l’exterior per a l’any 2016.5

Val a dir que, un semestre més, aquesta activitat subvencional pública cercarà normalitzar l’ús de la llengua catalana i l’occitana en les activitats audiovisuals, prenent en consideració la seva projecció estratègica. Durant el període estudiat, el DOGC es fa ressò d’un ampli catàleg de convocatòries públiques d’ajuts i subvencions que cerquen promoure la normalització lingüística d’ambdós idiomes en sectors com el cinema, la televisió, la ràdio o els mitjans informatius.

Així per exemple, pel que fa al cinema, es publiquen diverses convocatòries d’ajuts i subvencions adreçades a promoure’n la difusió en versió catalana, original, doblada o subtitulada, i adreçades també a promoure estrenes comercials de llargmetratges i curtmetratges en aquest idioma. Aquestes convocatòries s’aproven a través de diverses disposicions normatives de rang reglamentari, com ara les resolucions CLT/1783/2015 i CLT/1784/2015, ambdues de 24 de juliol;6 la Resolució CLT/2306/2015, de 9 d’octubre7 o també la Resolució CLT/2401/2015, de 27 d’octubre.8 L’ús de la llengua catalana i aranesa també serà valorat com un criteri preeminent en subvencions adreçades a promoure la producció de curtmetratges i llargmetratges cinematogràfics i per afavorir-ne el rendiment industrial derivat de l’explotació i la difusió, com és el cas de les convocatòries aprovades per Resolució CLT/2837/2015, de 26 de novembre9 i Resolució CLT/2227/2015, de 2 d’octubre.10 Altres convocatòries destacables són l’aprovada per Resolució CLT/2278/2015, de 6 d’octubre, adreçada a l’amortització de llargmetratges cinematogràfics detentors de mèrits artístics o culturals11 o bé els ajuts convocats per Resolució CLT/2566/2015, de 6 de novembre, adreçats al desenvolupament de paquets de projectes audiovisuals.12 Igualment, seran objecte de diverses línies de subvenció els llargmetratges i minisèries televisives de ficció i sèries d’animació per a televisió;13 els documentals destinats a ser emesos per televisió;14 així com, a tall d’exemple i per tots, festivals, mostres i cicles audiovisuals.15

Coetàniament, la Generalitat continuarà convocant subvencions amb l’objectiu de promoure l’ús del català en àmbits com el de les arts escèniques, les arts visuals, l’audiovisual o la música. En són un bon exemple la convocatòria aprovada per Resolució CLT/2621/2015, de 9 de novembre, per la qual es publiquen les bases específiques que han de regir la concessió de subvencions per a la creació de públics per a la cultura;16 la Resolució CLT/2803/2015, de 26 de novembre, per la qual es publiquen les bases que regeixen la concessió de subvencions a la promoció de la música;17 o, per totes, la Resolució CLT/2819/2015, de 26 de novembre, d’incidència en les subvencions a produccions teatrals.18

També la producció editorial en llengua catalana i occitana ha rebut, un semestre més, l’impuls econòmic de la Generalitat. Durant l’etapa estudiada s’han convocat diverses subvencions i ajuts que inclouen diferents destinataris i promouen diferents dimensions del sector. Per posar sols uns exemples, poden ressenyar-se la Resolució CLT/2926/2015, de 14 de desembre, de convocatòria anticipada per a la concessió de subvencions, en règim de concurrència competitiva, a la producció editorial en llengua catalana o occitana, d’especial interès cultural;19 la Resolució CLT/2846/2015, de 9 de desembre, d’incidència en els ajuts convocats a projectes i plans editorials;20 o, per totes, la Resolució CLT/2620/2015, de 9 de novembre, d’incidència en les subvencions al sector del llibre.21

A més, i seguint la tendència d’etapes precedents, durant el semestre estudiat el DOGC publica altres disposicions d’incidència, directa o tangencial, en matèria lingüística, projectades en àmbits ben diversos. Aquest és el cas, a tall d’exemple i per totes, de la Resolució CLT/2792/2015, de 20 de novembre, per la qual es convoquen les proves per a l’obtenció dels certificats de llengua catalana de la Direcció General de Política Lingüística,22 la Resolució CLT/2123/2015, de 10 de setembre, per la qual es publiquen termes normalitzats pel Consell Supervisor del TERMCAT,23 o a tall d’exemple i per totes, la Resolució CLT/1601/2015, de 7 de juliol per la qual es publica, un any més, el cens d’entitats de foment de la llengua catalana.24

Dit això, l’àmbit de l’ensenyament continuarà essent, un semestre més, objecte de diverses reformes normatives i debats entorn al seu règim lingüístic. Persisteixen conflictes i debats interpretatius, sovint vinculats al desplegament de la controvertida Llei orgànica 8/2013, de 9 de desembre, per a la millora de la qualitat educativa, d’incidència directa en el model de conjunció lingüística de l’escola catalana. Durant el darrer semestre de 2015, aquests debats polítics i mediàtics es veuran incentivats en motiu de certs pronunciaments jurisprudencials i pel desplegament reglamentari de la norma. Un exemple d’aquest desplegament l’ofereix l’aprovació del Reial decret 1058/2015, de 20 de novembre, pel qual es regulen les característiques generals de les proves d’avaluació final de l’Educació Primària establerta a la Llei orgànica 2/2006, de 3 de maig, d’Educació.25 I, com ja posàvem de manifest en anteriors cròniques legislatives, aquests debats planegen en un escenari de litispendència dels diversos recursos d’inconstitucionalitat interposats contra la llei.

Partint d’aquesta base, el DOGC també publicarà diverses disposicions reglamentàries que estableixen, bé explícitament bé tangencialment, referències a la qüestió lingüística en l’ensenyament. Destaca especialment l’aprovació del Decret 187/2015, de 25 d’agost, d’ordenació dels ensenyaments de l’educació secundària obligatòria.26 La seva exposició de motius, in fine, recorda expressament que la Llei 12/2009, del 10 de juliol, d’educació, en el seu article 11 estableix, en el punt primer, que el català, com a llengua pròpia de Catalunya, és la llengua normalment emprada com a llengua vehicular i d’aprenentatge del sistema educatiu i recorda també que l’article 17.1 d’aquesta Llei determina el règim lingüístic dels centres educatius d’Aran. L’articulat de la disposició reglamentària desplega aquestes previsions concernents a l’estatut de la llengua catalana, al règim de cooficialitat lingüística i l’opció a favor d’un projecte educatiu plurilingüe.27

En el que concerneix l’ensenyament universitari, durant el segon semestre de 2015 s’aproven també diverses mesures d’incidència en matèria lingüística. Així, per exemple, l’Institut Ramon Llull continuarà impulsant l’ús de la llengua catalana a través de diferents iniciatives, com ara la concessió d’ajuts a universitats de fora del domini lingüístic de la llengua catalana per contribuir al manteniment de la docència d’estudis catalans durant el curs 2015-201628 o, a tall d’exemple i per tots, ajuts al desplaçament i incorporació de professorat d’estudis catalans a universitats de fora del domini lingüístic per al curs 2015-2016.29 Val a dir que també la Xarxa Vives d’Universitats continuarà, un semestre més, progressant i aprofundint en l’objectiu de normalitzar la llengua catalana en l’àmbit que li és propi.

I a tall de conclusió, convé esmentar també que durant el període estudiat l’Administració de Justícia és objecte de reformes normatives substancials, bona part d’elles d’incidència en l’estatus jurídic de la llengua. S’analitzen succintament a la crònica legislativa de l’Estat espanyol publicada en aquest mateix número de la Revista perquè es tracta de normes estatals publicades al Butlletí Oficial de l’Estat. En són un bon exemple la Llei orgànica 7/2015, de 21 de juliol, per la qual es modifica la Llei orgànica 6/1985, d’1 de juliol, del Poder Judicial; la Llei orgànica 13/2015, de 5 d’octubre, de modificació de la Llei d’Enjudiciament Criminal per a l’enfortiment de les garanties processals i de la regulació de les mesures d’investigació tecnològica; o per totes, la Llei 19/2015, de 13 de juliol, de mesures de reforma administrativa en l’àmbit de l’Administració de Justícia i del Registre Civil.

Partint d’aquesta base, el DOGC també es farà ressó de diverses convocatòries públiques que estableixen la valoració del mèrit pel coneixement de la llengua a les seves bases. En són un bon exemple la Resolució JUS/1734/2015, de 24 de juliol, per la qual es convoca el procés selectiu per a la constitució de les borses de personal interí dels cossos de metges forenses, de gestió processal i administrativa, de tramitació processal i administrativa i d’auxili judicial al servei de l’Administració de justícia a Catalunya30 o la Resolució JUS/2019/2015, de 7 de setembre, per la qual s’anuncia concurs per a la provisió de notaries vacants.31 A totes les bases de les convocatòries públiques esmentades, s’estableix la valoració del coneixement lingüístic.

1*Anna M. Pla Boix, professora agregada de dret constitucional, Universitat de Girona, anna.pla@udg.edu.

Citació recomanada: Pla Boix, Anna M. «Crònica legislativa de Catalunya. 2n semestre de 2015», Revista de Llengua i Dret, Journal of Language and Law, núm. 65, 2016, p. 159-162. DOI: 10.2436/20.8030.02.140.

DOGC núm. 6927 de 4 d’agost de 2015

2 Per a més informació, vegeu-ne els resultats electorals.

3 DOGC núm. 6919 de 23 de juliol de 2015

4 DOGC núm. 6993 de 9 de novembre de 2015

5 DOGC núm. 7003 de 23 de novembre de 2015

6 La primera de les resolucions pot consultar-se al DOGC núm. 6925 de 31 de juliol de 2015. Pel que fa a la segona, la Resolució CLT/1784/2015, de 24 de juliol, també pot consultar-se al DOGC núm. 6925 de 31 de juliol de 2015

7 DOGC núm. 6980 de 21 d’octubre de 2015

8 DOGC núm. 6987 de 30 d’octubre de 2015

9 DOGC núm. 7016 d’11 de desembre de 2015

10 DOGC núm. 6974 de 13 d’octubre de 2015

11 DOGC núm. 6978 de 19 d’octubre de 2015

12 DOGC núm. 1998 de 16 de novembre de 2015

13 Vegeu Resolució CLT/2953/2015, de 26 de novembre publicada al DOGC núm. 7025 de 24 de desembre de 2015. També Resolució CLT/1553/2015, d’1 de juliol, publicada al DOGC núm. 6911 de 13 de juliol

14 Vegeu Resolució CLT/2802/2015, de 26 de novembre publicada al DOGC núm. 7014 de 9 de desembre de 2015

15 Vegeu Resolució CLT/2954/2015, de 26 de novembre publicada al DOGC núm. 7025 de 24 de desembre de 2015

16 DOGC núm. 7000 de 18 de novembre de 2015

17 DOGC núm. 7014 de 9 de desembre de 2015

18 DOGC núm. 7014 de 9 de desembre de 2015

19 DOGC núm. 7024, de 23 de desembre de 2015

20 DOGC núm. 7018 de 15 de desembre de 2015

21 DOGC núm. 7000 de 18 de novembre de 2015

22 DOGC núm. 7013 de 7 de desembre de 2015

23 DOGC núm. 6965 de 29 de setembre de 2015

24 DOGC núm. 6914 de 16 de juliol de 2015

25 Vegeu crònica legislativa de l’Estat espanyol publicada en aquest exemplar de la Revista.

26 DOGC núm. 6945 de 28 d’agost de 2015

27 Per a més informació, vegeu articulat de les normes.

28 Vegeu DOGC núm. 6925 de 31 de juliol de 2015, DOGC núm. 6977 de 16 d’octubre de 2015 i també DOGC núm. 7017 de 14 de desembre de 2015

29 Vegeu DOGC núm. 6925 de 31 de juliol de 2015 i DOGC núm. 6977 de 16 d’octubre de 2015

30 Vegeu base 4 de la convocatòria, regulació del mèrit pel coneixement lingüístic, a DOGC núm. 6923 de 29 de juliol de 2015

31 La base 3, intitulada “Acreditació de la llengua catalana”. Vegeu DOGC núm. 6957 de 16 de setembre de 2015